Document ID: 32003L0080

Komission direktiivi 2003/80/EY,
annettu 5 päivänä syyskuuta 2003,
jolla vahvistetaan kosmeettisten valmisteiden säilyvyysajan ilmoittava symboli neuvoston direktiivin 76/768/ETY liitteessä VIII a
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2003/15/EY(2),
ottaa huomioon direktiivin 2003/15/EY, ja erityisesti sen 1 artiklan 11 kohdan,
sekä katsoo seuraavaa:
(1) Kuluttajalle toimitettujen tietojen parantamiseksi olisi kosmeettisissa tuotteissa oltava tarkempi merkintä niiden säilyvyysajasta.
(2) Niissä kosmeettisissa valmisteissa, joiden vähimmäissäilyvyysaika on enemmän kuin kolmekymmentä kuukautta, on oltava merkintä ajanjaksosta, jonka ajan valmistetta voi avaamisen jälkeen käyttää ilman kuluttajalle aiheutuvaa vahingon vaaraa.
(3) Tämän vuoksi direktiivin 76/768/ETY 6 artiklan 1 kohdan c alakohdassa on säädetty symbolista, jota seuraa merkintä säilyvyysajasta (kuukausina ja/tai vuosina ilmaistuna).
(4) Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Täydennetään direktiivin 76/768/ETY liite VIII a tämän direktiivin liitteessä olevalla symbolilla.
2 artikla
Jäsenvaltioiden on saatettava tämän direktiivin noudattamisen edellyttämät lait, asetukset tai hallinnolliset määräykset voimaan 11 päivään syyskuuta 2004 mennessä. Niiden on toimitettava nämä säännökset kirjallisina komissiolle viipymättä sekä kyseisiä säännöksiä ja tätä direktiiviä koskeva vastaavuustaulukko.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 5 päivänä syyskuuta 2003.

Labels: 3
1
15